ኣብርሃም ከምዝብሎ እቲ ኮሚቴ ናይቲ ወረዳ ፍቓድ ረኺቡ 'ምበር ኩሉ ነገር ካብ ባዕሉ ከምዝኾነ ይዛረብ። "እቲ ሰብ ብናይ ባዕሉ ተበግሶ ስለዝኾነ፡ ብሞተር ሳይክላት፤ ብእግሩን ብባበጃጅን እዩ ኸይዱ። ኣብ መረብ ምስ በፃሕና ምክልኻል ሃገር ኢትዮጵያ ጠጠው ኣቢሉና። ብዛዕባ እቲ ጉዳይ ኣፍልጦ ኣይነበሮምን። እቶም ዓበይቲ ዓዲ ምስኦም ርክብ ጀሚሮም ኣረዳዲኦምና።" ይብል። "ድሕሪ ምርድዳእ ን20 ደቓይቕ ዝኸውን ጠጠው ምስበልና ናይ ሰላም ጉዕዞ ምዃኑ ምስ ተረድኡ፡ ክሳብ እታ ናይ ክልቲኡ መራኸቢ ቢንቶ ክንከይድ ተፈቒዱልና" ይብል። ኣብርሃም ምዝንታዉ ይቕፅል፤ "ካብቲ ድልድል እንድሕር ዘይንሓልፍ ኮይና ካብዚ ኣይንቕፅልን ኢሎም ዝተወሰኑ ሰብ ሞተር ድማ ተመሊሶም። ንሕና ግና ወሲና ስለዝተልዓልና ቀፂልና ከይድና።" እቲ ዝተረፈ ጉጅለ ጉዕዝኡ ንቕድሚት ቀፂሉ። እተን ሞተራት ቀቅድሚት ሰለስተ ባንዴራ እናምበልበላ፡ እቶም ዓበይቲ ዓዲ ድማ ደድሕሪት ጉዕዞኦም ቀፂሎም። "ኣብቲ ድልድል ምስ በፃሕና ከንቅፅልዶ ክንምለስ ዝብል ሓሳብ መፅኡ ነይሩ። ኣብ መንጎኡ፡ ሓደ ወታደር መፂኡ፡ ሓሙሽተ ዝኾኑ ሰባት ኣብቲ ማዕዶ ናዕኹም ይመስለኒ ይፅበዩ ኣለዉ'ሞ ኣዛርቡዎም ኢሉኒ" ይብል። ካብኡ ክልተ ሰብ ልኢኾም ምርድዳእ ገይሮም። ኣብ ክሳድ ዒቃ "ንሕና ኣብቲ ቢንቶ ከፍ ኢልና ተፀቢና። እቶም ሓሙሽተ ሰባት ናይ ኤርትራ ሰራዊት አባላት እዮም ነይሮም። ምስቶም ዝተልኣኹ ድማ ምርድዳእ ተገይሩ" ይብል ኣብርሃም። ኩነታቶም ተረዲኦም፡ ኣወንታዊ ምላሽ ከምዝሃቡዎምን ተመሊሶም ነቶም ዝተረፉ ኣባላት እቲ ኮሚቴ ሒዞም ከምዝኸዱን ይዛረብ። ክሳድ ዒቃ ኣብ ዝተብሃለት ዓዲ ድማ በፂሖም። ካብታ ትግራይን ኤርትራን ትፈሊ ድልድል ክሳብ ክሳድ ዒቃ ብግምት 5 ኪሎ ሜትሮ ይኸውን። "እቲ ብጣዕሚ ደስ ዝብል ነገር" ይብል ኣብርሃም፤ "እቲ ከባቢ ንነዊሕ እዋን ን 20 ዓመት ዝኣክል ተዓፅዩ ስለዝፀንሐ ዱር እዩ ኾይኑ።" እቲ ጉጅለ ሰላም ሰለስተ ባንዴራ ዝሓዘ ነይሩ። ባንዴራታት ኢትየጵያ፤ ትግራይን ኤርትራን ። ሓሙሽተ ሞተራት ድማ ንቕድሚት ኣመምሪሖም። "ኣብ መገዶም ክላክስ እናገበሩን፤ ብዕልልታን ብደስታን መሬት ዕንፅራር ገይሮማ" ይብሉ መሰኻኽር ዓይኒ። ምንጪ ስእሊ, WEYNI HAGOS "ነዚ ዝረአዩ ከፍትን ጠለበጊዕን ዝሕልዩ ጓሶትን፤ ዓበይቲ ነበርቲ እቲ ከባቢን፡ ሓቚፎም፣ ተሓጒሶም እናሰዓሙ እዮም ተቐቢሎምና።" "ኣብታ ክሳድ ዒቃ ክንኣቲ 100 ኪሎ ሜትር ምስተረፈና፡ እቶም ሓሙሽተ ኣባላት ሰራዊት ጠጠው ኣቢለም ሓንሳብ ተፀበዩ ኢሎምና" ይብል ኣብርሃም። ሓለፍቶም አዘራሪቦም፡ 20 ዝኾኑ ኣባላት ሰራዊትን እቲ ኣዛዚኦም ባዕሉን አዘራሪቦሞም፡ ካበይ ከምዝመፁን ንምንታይ ከምዘፁን ሓቲቶሞም። ብፍላይ እቶም ዓበይቲ ናብዚ ኣስጊሩ ዘምፀኦም ምኽንያት እንተረድኡ ከምዚ ኢሎም ይብል። "ንሕና ካብ ራማን ከባቢኣን መፂና። እቲ ቐንዲ ዕላማና ናፈቖት ሓውና ህዝቢ ኤርትራ ከምዝኾነ፤ ብመንግስቲ ሰላም ተባሂሉ ተኣዊጁ ኣሎ'ሞ ንሕና ካሊእ ጓና መፂኡ ክዓርቀናን ክሽንግለናን ኣይንደልን። ባዕልና ንባዕልና ሓደ ሃይማኖት፡ ሓደ ቋንቋ ሓደ ባህሊ ስለዝኾና ካሊእ ክኣትየና ኣይንደልን፡ ኢልና ባዕልና ኢና ተውፃፂእና መፂና" ኢሎም ብሓቦን ብሰምዒትን እናተልዓሉ ዝተዛረቡዎ ይዝክር። "ምምፃእኹም ፅቡቕ እዩ ግን ቀዲምኩም ክትዛረቡና ነይርኩም" ኢሎምና ይብል'ሞ ምኽንያቶም ድማ ካሊእ ኣይኮነን። ምንጪ ስእሊ, ABREHAM MEKONEN ብፍላይ እቲ ወተሃደራዊ ኣዛዚ፡ ብጣዕሚ ተሓጒሱ፤ "ቀዲምኩም ክትነግሩና ነይርኩም፤ እቲ ህዝቢ ከነተሓባብሮን ዝብላዕን ዝስተን ክነዳሉ ነይርና፤ ሃንደበት መፂኹምና፤ እቲ ሰላም ግን ኩላትና ኢና ንደልዮ፡ ኣብዚ ፅንሑ'ሞ ምስ ኣሓትኩም ክትራኸቡ ኢኹም " ከምዝበሎም እቶም ኣባለት እቲ ኮሚቴ ይዝክሩ። "ካብኡ ኣብ ሓፂር እዋን፤ ካብ ክሳድ ዒቃ ናብቲ ዝነበርናዮ እቲ ህዝቢ ገሊኡ ዝብላዕ ምግቢ፡ ገሊኡ ዝስተ ስዋን ማይ ፤ ከበሮ ሒዙ እናዘለለ፡ ርሑስ ቆፅሊ ሒዙ እቲ ህዝቢ ግልብጥ ኢሎ መፂኡ" ይብል። "በዓል ወዲ ሻምበል ዝበሃሉ አካል ጉድኣት ከይተረፉ፡ ሓደ ኢዱን ሓደ እግሩን ዝሰኣነ፡ ህፃውንቲ ቆልዑ፡ ዓበይቲ ኣንሽቲ፡ ሓረስቶት ከይተረፉ ሆ እናበሉ ዝብላዕ ዝስተ ሒዞም መፂኦም፡ ካብኡ ሰለስተ ባህሊ ትግርኛ ቀሪቡ ብሓጎሰን ዕልልታን ሳዕሲዕና" ይብል ኣብርሃም። ወሲኹ ድማ፡ "ሓደ ኣብ ህይወተይ ዘይርሰዖ፤ ኣብ መገዲ እናሃለና እቶም ናይ ኤርትራ ሰራዊት ካብ ድፋዕ እናወፁ ሰላምታ እናቕረቡልና፤ ኣጀኾም እናበሉና ነይሮም" ይብል። ካብኡኸ ካብኡ ኮፍ ኢሎም ሓፂር ኣኼባ ገይሮም፡ ካብ ክልቲኡ ወገን፡ ዓበይቲ ዓዲን መራሕቲ ሃይማኖትን ድማ ብዛዕባ ሰላምን ዕርቅን ተዛሪቦም። በቲ ዝተገብረ ሕጉሳት ምዃኖም፡ ብፍላይ ብዘይ ዝኾነ ኢድ ኣእታዊነት ባዕሎም መፂኦም ከምዚ ምግባሮም ብጣዕሚ ከምዘሐጎሶምን ክቕፅል ከምዘለዎን ተዛሪቦም፡ ይብሉ ኣባላት እቲ ጉጅለ ሰላም። ምንጪ ስእሊ, WEYNI HAGOS ኣብርሃም ናብቲ ቦታ ምስ ከዱ ዝተዓዘቦ እንትዛረብ ከምዚ ይብል። "እቲ ሰላም ተጋሩ ጥራሕ ኣይኮናን እንደልዮ። ኩሉ ሰብ እዩ ዝደልዮ። እቶም ኣብኡ ዘለዉ ኣሕዋትና ኤርትራውያን'ውን፡ እቲ ህዝቢ ኾነ ዋላ እቲ ሰራዊት፡ ነቲ ሰላም ብጣዕሚ እዩ ደልዮ። እቲ ህዝቢ ነቲ ሰላም ካብ ዝኾነ እዩ ዝደልዩ።" እዚ ምርድዳእ ምስተገብረ፡ እቲ ዝተጀመረ ጠጠው ከይብል በዚ ዋዒ ክቕፅል ከምዘለዎ ተስማሚዖም። ኣቦይ ተወልደ ዝበሃሉ ኤርትራዊ፡ ኣብታ እዋን ሓደ ብዕራይ ተመፃቢዖም ይብል። ካብ ራማ እንትብገሱ ኣባላት እቲ ጉጅለ ሓሙሽተ ብዕራይን ብዙሓት ኣጣልን ኣዋፂኦም ምንባሮም ይዛረብ። ብወገን ትግራይ'ውን ቀንዲ መኽየዲና እዚ እዩ ነይሩ። መዓልቲ ቆሪፅካ ምምፃእ። እቲ ዝገጠሞም ግና ካብኡ ዝዛየደ ኮይኑ ረኺቦሞ። ኣብ መዋዳእታ፡ ሽማግለታት እንታይ ንግበር ኢሎም ዘትዮም፡ ንዕለት 24 መዓልቲ ተቖሪፁ፡ ክልቲኦም ኣሓት ህዝብታት ዝራኸብሉ ማእኸል ቦታ ተመሪፁ። ነዚ ናይ ሰላም ተበግሶ ዝዕጅብ ሓደ ጉጅለ ሙዚቃ ካብ መቐለ ከምዝመፅእ፤ ኣጣልን ኣብጊዕን'ውን ተገዚአን ብኽልቲኡ' ወገን ሙሉእ ምድላው ከምዝተገበረ ምፍላጥ ተኻኢሉ። ኣብ ግንባር ዛላምበሳ'ኸ ብተመሳሳሊ፡ ቁፅሮም ካብ 46 ዝዛይድ ካብ ዛላምበሳ ዝነቐሉ ነበርቲ እቲ ከባቢ፤ እቲ ን 20 ዓመት ዝተተኸለ ሓፁር ኣፍሪሶም ኣብ ሰገር ምስ ዝርከቡ ነበርቲ ኣሕዋት ህዝብታት ንምርኻብ ፃዕሪ ከምዝገበሩ ምርግጋፅ ክኢልና። ምክትል ምምሕዳር ዞባ ምብራቕ ትግራይ ኣይተ ጌታቸው ፈረደ ብዛዕባ እቲ ጉዳይ ኣፍልጦ ኣለዎም። ካብ ኩሎም መራሕቲ ሃይማኖት ደቂ ኣንስትዮን መናእሰይን ዝተኻተቱዎ ጉጅለ ከምዝኾነ ገሊፆሙልና። "ኣብቲ ግንባር ዘሎ ኣዛዚ ሰራዎት እዩ ተቐቢሉዎም። ተቐቢሉ ህዝቢ ትግራይን ህዝቢ ኤርትራን ብሓደ መስዋእቲ ዝኸፈሉን፡ ብፍላይ ኣብ ሳሕል ሓቢሮም ዝተቐበሩን እዮም ኢሎም፤ እቲ ሰላምን ሕውነትን ኩላትና ንደልዮ እዩ ኢሎም ቆፀሮ ሒዞም መሊሶሞም" ኢሎምና። ሓድሽ ዓመትን በዓል ቅድስ ዮሃንስን ከምቀደሞም ብሓባር ከብዕልዎ ድማ እቶም ናይ ሰላም መዝሙር ሰኒቖም ዝመፁ ነበርቲ ፃውዒት ገይሮም ተመሊሶም። ኣብ ከባቢ ኢሮብ 'ውን፡ ብፍላይ ኣብ ኩሉ ግንባር ዞባ ምብራቕ ምርኻብ ተጀሚሩ እዩ ኢሎምና። ኣብ ሰማይ ዘንፀላለየ ሰላም እቲ ዕርቀ ሰላም ዕላዊ ምዃኑ ስዒቡ፡ ብፍላይ ቀዳማይ ሚኒስትር ኣብይ ኣሕመድ ናብ ኣስመራ ኣብ ዝተጉዓዘሉ እዋን፡ ነበርቲ አስመራ ናብ አደባባይ ወፂኦም ሓጎሶም ገሊፆም። ከምኡ ድማ ፕረዚደንት ኢሳይያስ ኣፈወርቂ ናብ ኣዲስ አባባ ኣብ ዝኸደሉ እዋን፡ ኢትዮጵያውያን ሓጎሶም ገሊፆም እዮም። እቲ ከይዲ ንክልል ትግራይ ዘመሓድርን ናይቲ ግንባር ፈጣርን መስራትን ንዝኾነ ህወሓት ዘግለለ እዩ ብዝብል ካብ ክልቲኡ ወገን ነቐፌታ ክስማዕ ፀኒሑ እዩ። መንግስታት ኤርትራን ኢትዮጵያን ድሕሪ ሕዚ ድምፂ ኲናት ከይስማዕ ምእዋጆም ዝዝከር እዩ። ኣብ ቀረባ እዋን ድማ፡ ኣብ መላእ ትግራይ ኣብ ዝተኻየደ ሰላማዊ ሰልፊ ህዝቢ ትግራይ፡ ንሓው ህዝቢ ኤርትራ ብሃንወቀውታ ከምዝፅበዮ ኣብ አደባባይ ወፂኡ ባህጉ ገሊፁ። ይኹን'ምበር እቲ ብሰማይ፡ መራሕቲ ዝጀመርዎ ዲፕሎማስያዊ ርክባት፡ ብኽልቲኡ ገፅ፡ ብፍላይ ድማ ህዝቢ ዓፋርን ህዝቢ ትግራይን በቲ ሓደ ገፅ፡ ህዝቢ ኤርትራ ድማ በቲ ካሊእ ሸነኽ ዓይኒ ንዓይኒ ዝራኣየሉ መዓልቲ ሃንቀው ክብል ፀኒሑ። ርክባት ህዝቢ ንህዝቢ ምድንጓዩ ድማ ኣብቲ ናይቲ ዕርቂ ሓቀኝነት ጥርጣረ ምፍጣሩ ኣይተረፈን። ብፍላይ ድማ ገለ ኣብ ልዕሊ ህወሓት ዘነፃፀሩ መግለፂታት፡ ነቲ ጥርጣረ ክብደት ክወሃቦ ምኽንያት ኮይኑ። ኣብ መንጎ ክልቲኡ ኣሓት ህዝቢ መዓዝ እዩ እቲ ርክብ ዝጅመር፡ እቲ ዶብ'ከ መኣዝ እዩ ተኸፊቱስ ሕለፍ ተሓላላለፍ ዝኸውን ዝብል ካብ ክልቲኡ ገፅ ካብ ብዙሓት ሕቶ ክለዓል ፀኒሑ። እዚ ኣብ ሰማይ ኣንፀላለዩ ዝነበረ በሪ ሰላም፡ ሎሚ እናተራህወ ይመስል። ዜናታት ሕብረት ኣውሮጳ ኣብ ትግራይ ገበናት ኲናት ተፈጺሙ ክኸውን ከምዝኽእል ስክፍትኡ ገሊጹ16 ጥሪ 2021 ቦቢ ዋይን፡ “ንህይወተይን ህይወት በዓልቲ ገዛይን ተጨኒቐ ኣለኹ”ቅድሚ 6 ሰዓታት ስለምንታይ ንፓትሪስ ሉሉምባ ምዝካር ኣድለየ?ቅድሚ 5 ሰዓታት ኣዘራረብቲ ዛዕባታት እናኸረረ ዝመጽእ ዘሎ ጎንጺ ዶብ ኢትዮጵያን ሱዳንን14 ጥሪ 2021 ክልል ኦሮሚያ፡ መምህር ኪቲላ ጉዳታ ስለምንታይ'ዩ 'ተረሺኑ'?12 ጥሪ 2021 3:42 ቪድዮ, ብዛዕባ ፕረዚደንታዊ መረጻ ኡጋንዳ እንታይ ትፈልጡ?, ዕምሪ ፈነወ 3,4212 ጥሪ 2021 ኣብ ኣፍሪቃ ዘሎ መዓልታዊ ዝርገሐ ኮሮናቫይረስ ዘርኢ ሰሌዳ24 መጋቢት 2020 ሱዳን ኣብ መስርሕ ልዝብ ግድብ ሕዳሰ ኣይተሰማመዐትን11 ጥሪ 2021 ምስ ሱዳን ዘሎ ምስሕሓብ ‘ዶብ ናብ ዝነበሮ ተመሊሱ ብሰላም ክፍታሕ ኣለዎ’- ኢትዮጵያ7 ጥሪ 2021 ቦይንግ 737 ነፋሪት ኢንዶኔዥያ ዝወደቐትሉ ከባቢ ተፈሊጡ ተባሂሉ10 ጥሪ 2021 ኣብ ኣብያተ ማእሰርቲ ስዑዲ ዓረብ ዝሳቐዩ ኢትዮጵያውያን፡ መንግስቲ ናብ ዓዶም ክመልሶም ይምሕጸኑ7 ጥሪ 2021 ኣቶ ጃዋር መሓመድ ዝርከቦም ክሱሳት ሎሚ ኣብ ቤት ፍርዲ ቀሪቦም12 ጥሪ 2021 ብብዝሒ ዝተነበ 1 ኣብ 50 ግዝኣታት ኣመሪካ ብኣጽዋር ዝተዓጀበ ተቓውሞ ከይካየድ ተሰጊኡ 2 ላዕለዎት መሪሕነት ህወሓት ትማሊ ናብ ቤት ፍርዲ ቀሪቦም 3 ወድብ ኣንጌላ መርክል፡ ሓድሽ ኣቦ መንበር መሪጹ 4 ኡጋንዳ፡ ፕረዚደንት ዩወሪ ሙሰቨኒ ከምዝተዓወተ ተገሊጹ 5 ቦቢ ዋይን፡ “ንህይወተይን ህይወት በዓልቲ ገዛይን ተጨኒቐ ኣለኹ” 6 ሕብረት ኣውሮጳ ኣብ ትግራይ ገበናት ኲናት ተፈጺሙ ክኸውን ከምዝኽእል ስክፍትኡ ገሊጹ 7 ጣሊባን ኣባላቱ ብዙሓት ኣንስቲ ከይምርዓው ትእዛዝ ኣመሓላሊፉ 8 ኣብ ትግራይ ምሉእ ኣገልግሎታት መብራህትን ስልክን መዓስ ክጅምር ይኸውን?
